google/wiki40b huggingface dataset:
Tiberøya

Tiberøya (italiensk Isola Tiberina, latin: Insula Tiberina) i Roma i Italia er den eneste øya i elva Tiberen. I den sørlige svingen av Tiberen er det en båtformet øy som er om lag 270 meter lang og 67 meter bred på det bredeste. Øya har alltid vært assosiert med medisin. I antikken lå tempelet for Asklepios, den greske guden for medisin og helbredelse, på øya. Fremdeles ligger det et sykehus her.
Ettersom øya har vært knyttet til resten av Roma via to bruer siden antikken har den til tider vært kalt Insula Inter-Duos-Pontes («øya mellom to bruer»). Ponte Fabricio, den eneste brua i Roma som går tilbake til antikken, går til øya fra nordøst til Campus Martius i bydelen Sant'Angelo. Brua Ponte Cestio, der bare enkelte deler av den opprinnelige brua er igjen, går fra øya til Trastevere på sørsiden.

Opphav

Ifølge et sagn skulle liket av den hatede tyrannen Tarquinius Superbus (510 f.Kr.) ha blitt kastet i Tiberen av sinte romere. Han ble liggende på bunnen, og skitt og slam samlet seg etter hvert opp rundt liket, og skapte øya. En annen utgave av sagnet sier at folket samlet alt av tyrannens korn og kastet det i Tiberen, der det til slutt dannet øya.
På grunn det dystre opphavet regnet romerne øya som et sted for dårlige varsel. Fram til tempelet ble bygd gikk ingen i land på øya og bare de verste kriminelle og folk med smittsomme sykdommer ble livsvarig forvist til øya.

Asklepiostempelet

Et sagn forteller at det i 293 f.Kr. var en stor pest i Roma. Etter å ha rådspurt sibyllen ble det romerske senat bedt om å bygge et tempel til Asklepios, den greske legeguden. De sendte en delegasjon til Epidauros for å få en statue til helligdommen. Romerne fikk tak i en slange i tempelet, som krøllet seg rundt masten på skipet. Dette ble sett på som et godt tegn. Da de kom tilbake fór slangen av båten og svømte i land på Tiberøya. Dette ble sett på som gudens eget valg av hvor tempelet skulle stå. Tempelet ble bygd her og pesten tok slutt.

Historie

Øya ble så knyttet opp til tempelet og sagnet at romerne etterhvert benyttet travertinstein til å forme øya som et skip, og en obelisk ble reist på midten for å symbolisere masten. Det ble bygd murar rundt øya og til slutt lignet den på et romersk skip.
Etter kristendommen kom til Roma ble obelisken erstattet av en søyle med et kors på toppen. Etter at søylen ble øydelagd i 1867 fikk pave Pius IX bygd en ædikula, kalt «Spiret», på stedet. Dette monumentet, utformet av Ignazio Giacometti, er dekorert med statuer av de fire helgener som er forbundet med øya: Den hellige Bartolomeus, hl. Paulinus av Nola, hl. Frans av Assisi og hl. Johannes av Gud. Deler av obelisken er i dag på museum i Napoli.
I 998 fikk keiser Otto III av Det tysk-romerske rike bygd en ny basilika kalla San Bartolomeo all'Isola over ruinene av Asklepiostempelet. Denne ble tilegnet hans venn, martyren Adalbert av Praha og navnet Bartolomeus vart lagt til senere.
Refleks

Eksempler

Ved smerte eller sterk varme mot hender eller føtter trekkes bøyemusklene sammen slik at det ikke skal oppstå skade av varig påvirkning på hender og føtter. Stimulering av benhinne eller hud forskjellige steder gir flere typer reflekser.
Refleks betegnes også som undersøkelse av refleksbuen, som er en test av samspillet mellom hjernen, ryggmargen og musklene som fungerer som et slags servosystem. Når en muskel blir litt forlenget et øyeblikk vil ryggmargscellene gi beskjed om at muskelen skal forkortes, og det kommer en sammentrekning. De vanlige muskler/steder man tester slik refleks er biceps og triceps i overarmen, patellar (kneskålsenen) og akillessenen i benet. 
Brachioradialisrefleksen er mot benhinna ovenfor tommelen (ved klokkereima) som gir en bøying i albuen.
Abdominalrefleksen er å stryke en litt hard liten gjenstand på mavehuden fra siden, litt ovenfra, inn mot navlen. Mavemusklene vil trekke navlen i motsatt retning av bevegelsen.
Plantarrefleksen er å stryke en liten, hard gjenstand under foten framover mot tærne. Normalt vil tærne bøye seg.
Koji Funamoto

Japans herrelandslag

Koji Funamoto spilte 19 landskamper for Japans herrelandslag.
Golden Age

Musikalsk uenighet

Etter kort tid viste det seg at det var blitt stor musikalsk uenighet innad i bandet, og vokalist Jon Anderson og keyboardist Rick Wakeman valgte i desember 1979 å forlate Yes. Dermed sto bassist Chris Squire, gitarist Steve Howe og trommeslager Alan White tilbake, og fortsatte under navnet Yes som en trio. 
På våren 1980 ble de oppsøkt av duoen som utgjorde The Buggles, Trevor Horn (vokal) og Geoff Downes (keyboards), som ble invitert med i bandet. Dette var opptakten til det som skulle bli albumet Drama.

Bootlegs

Innspillingene kom aldri lengre enn demo-stadiet, da produsent Baker forlot prosjektet og mente det var umulig å jobbe sammen med bandet. Det er i ettertid dukket opp en bootleg-CD ved navn The Golden Age, som inneholder syv låter fra disse innspillingene. Et bootleg-album kalt Yes – Paris Sessions – Unreleased Demos Nov. 1979 har 20 spor som kan relateres til Golden Age-innspillingene. Flere av låtene ble utgitt i samleboksen In a Word: Yes (1969 - ) i 2002 samt som bonusspor på nyutgivelsene av Tormato og Drama i 2004. 
Ettersom det er litt uklart hvilke låter som ble innspilt med tanke på utgivelse av Yes, og hva som ble innspilt som en del av solo-prosjekter, er det vanskelig å lage en presis og korrekt liste over låtene som ville blitt en del av albumet Golden Age. Derfor følger en liste over låtene på bootleg-albumet The Golden Age, samt en liste over låtene på Paris Sessions-bootleg'en. Merk at krediteringen av låtskrivere er forskjellig på de to albumene. Dessuten er flere av titlene omarbeidet og utgitt som soloarbeider eller av Yes på et senere tidspunkt.
May Lise Hoel

Utstillinger

Hun har medvirket på en del kollektivutstillinger og hatt separatutstillinger i Trondheim, Oslo og Tromsø.

«Faen Heller»

På 2000-tallet var Hoel aktiv i arbeid mot seksuelle overgrep og incest. 8. oktober 2003 ble Stiftelsen mot seksuelle overgrep og incest grunnlagt i forbindelse med  arrangementet, «En dag mot incest». Arrangementet bestod av et faglig seminar med påfølgende støttekonsert. 
Under stiftelsen etablerte Hoel den ideelle organisasjon «Faen Heller». I 2007 ble den tildelt 100 000 kroner som den første norske organisasjon med støtte fra The Body Shop Foundation. Per desember 2012 viser ikke organisasjonens nettside tegn til aktivitet.
Skihopping i Kina

Kina har et lite antall skihoppere og hoppbakker. Landet har ved enkelte anledninger siden 2000 hatt skihoppere med i mesterskap, verdenscupen, kontinentalcupen og FIS-cupen, men har aldri oppnådd store resultater. Landets mest meritterte skihopper er Tian Zhandong, som blant annet deltok i VM i 2005 og OL i 2006.
Skihopping var demonstrasjonsgren under de asiatiske vinterlekene i 1996, som ble arrangert i Harbin i Kina. Det kinesiske laget ble klart slått av Kasakhstan og Japan i lagkonkurransen. I 2009 ble vinter-universiaden (studentlekene) arrangert i Harbin, og hopprennene ble holdt i Yabuli, der hoppanlegget med K90-bakke var blitt utvidet med en K125-bakke. Med unntak av et FIS-cuprenn i forkant av Universiaden, er det ikke blitt holdt andre internasjonale renn i dette anlegget. Det finnes også et hoppanlegg med K90-bakke i Jilin.
Ifølge en artikkel i avisen China Daily i januar 2008, var det på det tidspunktet 14 profesjonelle og rundt 20 amatørskihoppere i Kina. Disse hopperne var fra to byer, Tonghua og Jilin. For å få med så mye som tre lag i lagkonkurransen under det årets nasjonale vinterleker, som ble arrangert i Yabuli, måtte noen av hopperne fra Tonghua konkurrere for Baicheng. Ifølge artikkelen hadde landet ingen hoppbakker med plastmatter, som kunne brukes til sommertrening.
Kinesiske hoppere deltok fra januar 2011 i kontinentalcupen for kvinner. Samme år var de også med i junior-VM i Otepää og senior-VM i Oslo, men plasserte seg blant de nederste på resultatlistene. I 2012 ble Ma Tong nummer 10 i junior-VM for kvinner i Erzurum, sannsynligvis Kinas beste plassering i et større, internasjonalt mesterskap. Liu Qis 7.-plass i verdenscuprennet i Trondheim i mars 2013 er landets beste plassering i et internasjonalt renn på toppnivå (verdenscup eller tidligere kontinentalcup).
Fram mot vinter-OL 2022 som skal arrangeres i Beijing startet kinesiske myndigheter med et nytt forsøk på å utvikle skihoppere, hvor 22 utøvere som hadde vist overført talent i andre idretter, for eksempel friidrett og trampoline, ble plukket ut for å kunne satse fullt på skihopping. Utøverne ble sendt på utveksling til Øyer i samarbeid med Norges Skiforbund.
Alexander Bain

Bakgrunn

Alexander Bain gikk i Aberdeen på Gilcomston School og hjalp på fritiden sin far – en tidligere soldat som etter dimmisjon fra militærtjenesten arbeidet som vever - med vevingen. 
På skolen la en lærer som også underviste ved Marischal College (en av forløperne til det senere University of Aberdeen) merke til hans evner. Takket være dennes tilrettelegging ble 1836, i en alder av 18 år, opptatt på Marischal College. Der fikk han studere matematikk, fysikk og naturfilosofi.

Filosof, pedagog

Mot slutten av studiet skrev han artikler om tekniske emner til tidsskriftet  London and Westminster Review. På dette tidspunkt stiftet han bekjentskap med John Stuart Mill, hvis empiristiske lære øvde innflytelse på ham. 
Etter at han avsluttet studiet med en magistergrad, ble han i 1845 professor for matematikk og naturfilosofi ved Anderson's University i Glasgow. I 1848 skiftet han over til London, der han under Edwin Chadwick virket ved Board of Health, 
I 1860 dro han tilbake til Aberdeen, hvor han ved universitetet underviste engelsk i egenskap av innehaver av lærestolen for logikk (noe som var vanlig i 1860-årene). Han satte i gang med utarbeidelsen av ny faglitteratur: Higher English Grammar og An English Grammar ble begge publiert i 1863, fulgt i 1866 av Manual of Rhetoric, i 1872 av A First English Grammar, og i 1874 av Companion to the Higher Grammar. Disse verkene spendte vist og deres nyskapende synspunkter og metoder vant stor interesse. Hans forskjellige verker innen engelsk grammatikk og hans engasjement for en metodisk gjennomtenkt engelskundervisning i de skotske skoler førte til en fornyelse av fagets didaktikk.
Alexander Bain regnes for at være en av de tidlige tilhengere av en vitenskapelig psykologi som fører de subjektive opplevelser og all erkjennelse tilbake til sanseinntrykk og ikke til annet. Sammen med blant andre Mill regnes han også for en av grunnleggerne av assosiasjonspsykologien.
Hans hovedarbeider er The senses and the intellect (1856) og The emotions and the will (1859). I 1876 grunnla han kvartalsstidsskriftet Mind. Hans selvbiografi Autobiography utkom posthumt, i 1904.
Mopreme Shakur

Tidlig liv

Mopremes første offisielle utgivelse, under aliaset Mocedes, var på Tony Toni Tonés hitsingel «Feels Good» i 1990. Hans første samarbeid med broren, Tupac Shakur, var på singelen og musikkvideoen «Papaz Song» ", fra 1993-albumet Strictly 4 My N.I.G.G.A.Z. under navnet 'Wycked'. I 1993 dannet Mopreme og hans bror gruppen Thug Life med vennene Big Syke, Macadoshis og Rated R. 26. september 1994 lanserte gruppen det eneste albumet Thug Life: Volume 1 som ble sertifisert til gull. Mopreme har blitt kreditert som låtskriver for opptil flere spor på albumet. Han var opprinnelig medlem av både Thug Life, og et fremtredende medlem av Outlawz. Mopreme og Big Syke droppet ut av gruppen, men i strid med rykter, ble de aldri signert til Death Row Records.
Frode Vartdal

Tidligere arbeid

Frode Vartdal ble uteksaminert med graden cand.med fra Universitetet i Oslo i 1975 og tok medisinsk doktorgrad i 1984. Han har siden 1978 vært tilknyttet det faglige miljøet innen immunologi og transfusjonsmedisin ved Rikshospitalet, nå Oslo universitetssykehus HF, Rikshospitalet. Siden 1990 har han vært ansatt som professor ved Universitetet i Oslo. 
Fra 2006 ledet Vartdal fakultetsdivisjonen tilknyttet Rikshospitalet. Som følge av dannelsen av Oslo universitetssykehus i 2009 ble de fem sykehusinstituttene ved UiO slått sammen til Institutt for klinisk medisin, og Vartdal tilrådde som instituttets første instituttrådsleder våren 2010. Høsten 2010 ble han valgt til dekan ved Det medisinske fakultet, med tiltredelse 1. januar 2011. Han ble gjenvalgt for en ny fireårs-periode i 2014.

Forskning

Vartdals forskning har i hovedsak vært tilknyttet områdene nevroimmunologi og transplantasjonsimmunologi, med spesiell vekt på B-lymfocytter, benmargsceller, multippel sklerose (MS) og T-lymfocytter. 
På midten av 80-tallet oppfant Vartdal en ny metode for å separere celler for bruk til vevstyping ved transplantasjoner. Metoden er siden da blitt brukt innen serologisk vevstyping og cross-matching verden over.  
Han har publisert mer enn 100 vitenskapelige artikler i internasjonale tidsskrifter, og har veiledet 9 doktorgradsstudenter.
Asopos

Asopos (gresk: Ἀσωπός, Asôpos; latin: Asopus) er navnet på fire forskjellige elver i Hellas og en i Anatolia (dagens Tyrkia). I gresk mytologi var det også navnet på en elveguden i disse elvene. Han er nevnt som sønn av Okeanos og Tethys.

Mytologi

Asopos var gift med najaden Metope og sammen fikk de to sønner, Pelasgos og Ismenos, i tillegg til tolv døtre; Korkyra, Salamis, Aigina, Peirene, Kleone, Thebe, Tanagra, Thespeia, Asopis, Sinope, Ornia og Khalkis. Asopos' datter Aigina ble røvet av Zevs.
North Downs

North Downs er en rygg av kalksteinsåser som strekker seg omkring 160 km fra Hampshire gjennom Surrey og Kent i England. De er formet av elvene Wey, Mole, Darent, Medway og Great Stour, og utgjør den nordlige delen av Weald, med South Downs som «speilbilde» på den andre siden. Det høyeste punktet er Leith Hill sør for Dorking i Surrey, som er 294 moh. Westerham Heights ved nordenden av North Downs ligger i nærheten av Bromley, sørlige London, er det høyeste punktet i London med en høyde på 245 moh.
På grunn av den porøse kalksteinen er det lite trær i området, med unntak av noen områder på sørsiden. Ellers er det tørre daler, hvor man finner en rekke små landsbyer.
North Downs omfatter to Areas of Outstanding Natural Beauty, Surrey Hills og Kent Downs. Turveien North Downs Way og den eldgamle Pilgrims' Way går langs sørhellingen.

Etymologi

«Downs» er fra angelsaksisk dun som blant annet har betydningen «høyde». Ordet innebærer en form for «høyereliggende gressmarker» i landskapet på 1300-tallet, som en voll eller ås. Disse høydene i landskapet ble kalt North, «nordlige», for å skille dem fra tilsvarende høyder i South Downs som strekker seg noenlunde parallelt til dem, men rundt 50 km til sør.
Matthias Erzberger

Arbeid med våpenstillstand og støtte til Versaillestraktaten

I regjeringen Scheidemann (13. februar 1919) ble han minister uten portefølje og ansvarlig for alle våpenstillstandsspørsmål. Han ble sterkt kritisert særlig fra høyresiden, for de innrømmelser han måtte gjøre overfor den franske general Foch. Han talte for undertegning av Versaillestraktaten, dette i motsetning til utenriksminister Brockdorff-Rantzau. Erzberger var overbevist om at landet ville havne i hungersnød og at riket ville gå i oppløsning dersom avtalen ikke ble undertegnet.

Betydningen som finanspolitiker

Erzberger ble i 1919 visekansler og finansminister i den første regjeringen Bauer. Her kunne han bruke sine store kunnskaper i finanspolitikk. Erzberger etablerte for første gang en skatteforvaltning felles for hele landet. Fastsettelsen og innfordringen av inntektsskatt ble overført til de føderale myndigheter. Den Erzbergerske skattereform overlevde også hans egen tid, og regnes som den betydeligste skattereform i Tyskland på 1900-tallet.  
En effektiv finanspolitikk  ble imidlertid vanskeliggjort som følge av inflasjonen og kravene Tyskland ble stilt i Versaillestraktaten. 
Erzberger medvirket også til å overføre jernbanesystemet til de føderale myndigheter.
Novonigidius kirchneri

Utseende

En middelsstor ( ca. 20 millimeter), jevnbred, nokså kraftig, blankt svart hjortebillerhjortebille. Kjevene er litt forstørrede hos hannen, kort sigdformede med en kraftig tann på innersiden. Pronotum er firkantet sett ovenfra, mye bredere enn langt, fint punktert. Dekkvingene har dype punktstriper.

Utbredelse

Arten lever på Borneo.
Tapirer

Beskrivelse

Tapirer har en griselignende kropp og hodeform. Skallen er lang og hodet har små øyne og korte, oppstående ører som er ansatt lagt bak på skallen. Et særtrekk er nakkekammen (en sagital kam som løper fra hodet og ned nakken mot skuldrene), som varierer i tydelighet blant artene. Et annet er den store, bevegelige og svært kjøttfulle nesen, som er full av muskler og kan minne om en ultrakort elefantsnabel. Tapirnesen er et viktig griperedskap når dyra spiser. Bena er korte og kraftige, med fire tær på forbena og tre på bakbena. Tærne ender i hovlignende negler, med foten har også ei sentral tråpute.
En tapir blir cirka 1,5–2,5 m lang og måler gjerne cirka 80–100 cm i skulderhøyde. De veier normalt mellom 150 og 350 kg, men kan bli både større og mindre. Den ny-oppdaga dvergtapiren (T. kabomani) har en kroppslengde på cirka 130 cm, en skulderhøyde på cirka 90 cm og en vekt på omkring 110 kg. Tapirer kan leve til de blir omkring 30 år gamle.
Tapirene lever stort sett solitært. De er sky og som regel natt- og skumringsaktive. Dyra kommer bare sammen for å pare seg. Hunnen går drektig i cirka 13 måneder og føder som regel et avkom hvert andre eller tredje år. Avkommet er kamuflasjefarget, rødbrunt med hvite prikker og linjelignende flekker. Etter hvert som avkommet vokser til forsvinner kamuflasjefargen.
Tapirer trives i våtmark, regnskog og tåkeskog og er ypperlige svømmere som lett krysser ei stri elv. Ofte er også vann eller tett krattskog en del av dyras fluktstrategi. De spiser i stor grad løv, skudd og frukt, og er derigjennom viktige spredere av ufordøyde frø som bidrar til gjenvekst. I Sør-Amerika er jaguaren tapirens største fiende, mens tigeren trolig utgjør den asiatiske skaberakktapirens største trussel. Tap av habitat, spesielt gjennom avskoging, utgjør også en stor trussel for alle artene, sammen med illegal jakt.

Fylogeni

Familien Tapiridae (Gray 1821) består kun av slekten Tapirus (Brünnich 1772). Det eldste fossile beviset man har for denne familien dateres til Europa under oligocen (for cirka 33–37 millioner år siden). Fossiler er dessuten funnet i Asia og Nord-Amerika. Ifølge Radinsky (1965) oppsto Tapiridae fra Helaletidae, nærmere bestemt fra slekten Colodon. Det eldste fossile beviset man har for slekten Tapirus stammer også fra Europa og dateres til europeisk oligocen.
Vado Ligure kraftverk

Vado Ligure kraftverk er et varmekraftverk beliggende i provinsen Savona i regionen Liguria i Italia. Det har en installert produksjonskapasitet på 1 280 MW fordelt på 4 like store blokker/turbiner. Anlegget ble utbygd omkring 1965–1971. Brenselstypen er kull, koksgass og råolje, og operatør er energiselskapet Tirreno Power SpA.
De totale CO₂-utslippene i 2008 var ca. 4 341 000 tonn.
Guardians of the Galaxy (film)

Handling

Handlingen finner sted i verdensrommet. Den menneskelige piloten Peter Quill slår seg uventet sammen med leiemorderen Gamora, krigeren Drax, den snakkende, sarkastiske vaskebjørnen Rocket og det supersterke, bevegelige treet Groot for å hindre den verdifulle steinen «the Orb» fra å falle i gale hender, hvor den kan ødelegge hele galaksen.
Jesús María Pereda

Landslaget

Han deltok i flere internasjonale turneringer for Spania. Han ble europamester i fotball i 1964.
MS «Stena Baltica» (1985)

MS «Stena Baltica» er en bilferge som i perioden 1989–2013 ble operert av Stena Line på ruten Karlskrona-Gdynia. Fergen ble levert i 1986 og døpt «Koningin Beatrix». I 2002 ble navnet endret til «Stena Baltica», og i 2005 ble hun totalrenovert og ombygd. Skipet ble høsten 2011 erstattet på ruten av et nyere skip og skipet ble lagt i opplag i Lysekil. Hun ble i 2013 solgt og omøpt til MS «SNAV Adriatico». MS «SNAV Adriatico» seiler nå på ruten Menorca (Spania) - Barcelona (Spania). for rederiet SNAV fra Italia.
Surinam

Naturgeografi

Surinam er det minste selvstendige landet i Sør-Amerika. Det ligger på Guyana-platen, og det høyeste punktet er Julianatop (1 286 meter over havet). Landet kan grovt deles i to deler. Den nordre er dyrket mark og der de fleste menneskene i Surinam bor. Den søndre delen består dels av savanner og dels av tropisk regnskog.
Siden Surinam ligger nær ekvator er klimaet i landet tropisk, og temperaturene varierer lite gjennom året. Det er to regntider, fra desember til starten av februar og fra slutten av april til midten av august.
Nordøst i landet finner man Professor Doctor Engineer W.J. van Blommestein Meer, en stor innsjø som ble laget i 1964 da man bygde en demning.

Historie

Før europeerne kom til landet, bodde en rekke indianere i området; først og fremst arawakere og cariber. Kysten av Surinam ble først sett av europeere i 1498 under Christofer Columbus ekspedisjon, og i 1593 kom området offisielt under spansk herredømme; uten at Spania opprettet kolonier der. En rekke nederlandske handelsstasjoner ble opprettet langs kysten fra og med 1616, og i 1667 ble kolonien Nederlandsk Guyana opprettet.
Fra 1951 fikk kolonien stadig mer selvstyre, og 15. desember 1955 ble landet en autonom del av kongeriket Nederlandene.
Surinam ble selvstendig 25. november 1975.

Politikk og administrasjon

Surinam er et demokrati som bygger på landets grunnlov fra 1987. Den lovgivende myndigheten kalles Nasjonalforsamlingen, og har 51 medlemmer. Disse velges hvert femte år.
Nasjonalforsamlingen velger leder for den utøvende myndigheten, presidenten, ved at det velges en kandidat som har to tredjedels flertall. Om nasjonalforsamlingen ikke kommer fram til en kandidat med slikt flertall, velges presidenten av Folkeforsamlingen – som i tillegg til Nasjonalforsamlingens 51 medlemmer består Folkeforsamlingen av 289 regionale representanter.
Surinam er et fullt og deltagende medlem i CARICOM (Karibisk fellesskap og fellesmarked).

UNESCOs verdensarvliste

To steder i Surinam er med på UNESCOs verdensarvliste: Sentrale Surinams naturreservat ble oppført på lista i 2000, og består blant annet av 1,6 millioner hektar tropisk regnskog. I 2002 ble den gamle, indre bebyggelsen i hovedstaden Paramaribo oppført på lista.
Sioux County (Nebraska)

Historie

Sioux County ble grunnlagt i 1877 og har fått navnet etter Sioux (amerikansk urfolk, indianerstamme eller en av de opprinnelige nasjoner (stammer)).
Tocuyospurv

Underarter og utbredelse

Det er beskrevet ingen underarter av tocuyospurv Arten forekommer i det nordøstlige Colombia og i det nordvestlige Venezuela.